Forældre skal ikke lede efter alternativ børnepasning fra tirsdag. Arbejdsgiverne i Kommunernes Landsforening (KL) og pædagogernes forbund Bupl er enige om ny overenskomst. Den skal nu til afstemning blandt de cirka 60.000 medlemmer af Bupl. Strejken for de cirka 13.000 pædagoger er afblæst fra tirsdag, og KL vil heller ikke lockoute resten af Bupls medlemmer. Aftalen giver ifølge Bupls formand Henning Pedersen pædagogerne 30 millioner ekstra i forhold til tidligere aftaler. - Vi har indgået en aftale, der forbedrer vores resultat med mere end 30 millioner. Med de ekstra penge, der er kommet på bordet i dag, har vi en aftale, der samlet set peger i den rigtige retning for pædagogerne, siger Henning Pedersen. Han glæder sig over, at KL nu ikke gennemfører lockouten, der hver dag ville koste Bupl 40 millioner kroner. Et forbund skal selv betale medlemmerne løn under en lockout. KL's topforhandler og konservative borgmester på Frederiksberg Mads Lebech er tilfreds med, at det nu er lykkes at enes om en ny aftale. - Det er meget glædeligt, at vi nu har kunne blive enige med Bupl om en god og ansvarlig aftale som inden for den med øvrige forbund aftalte ramme på 12,8 procent samtidig har givet merværdi for pædagogerne. Vi ser i KL frem til, at arbejdet normaliseres i kommunerne, og hverdagen for de mange familier og medarbejdere bliver lettere, siger han. /ritzau/
Forlig mellem Kommunernes Landsforening og Bupl sætter en stopper for pædagogstrejken. Aftalen sikrer pædagoger 30 millioner kroner ekstra.